महाराष्ट्र में बाढ़ से प्रभावित कोल्हापुर और सांगली जिलों में जनजीवन धीरे-धीरे सामान्य हो रहा है। यहां अब बाढ़ का पानी कम हो रहा है । अधिकारियों ने बुधवार को बताया कि दोनों जिलों की प्रमुख नदियां भी अब खतरे के निशान से नीचे बह रही हैं।
पश्चिमी महाराष्ट्र और कोंकण क्षेत्र में भारी बारिश के बाद आई बाढ़ से कोल्हापुर और सांगली सबसे अधिक प्रभावित हुए थे। यहां मंगलवार तक 6.45 लाख लोगों को सुरक्षित स्थानों पर ले जाया गया। एक अधिकारी ने कहा, 'कोल्हापुर में, जनजीवन धीरे-धीरे फिर से सामान्य हो रहा है। राहत कार्य और विभिन्न सेवाओं को बहाल करने का काम जोरों पर है।'
उन्होंने बताया, 'बाढ़ से बुरी तरह प्रभावित शिरोल तहसील की स्थिति में भी सुधार हुआ है। वहां अधिकतम मदद पहुंचाई जा रही है। बुधवार की सुबह, कोल्हापुर के राजाराम बांध में पंचगंगा नदी का जल स्तर 42.11 फीट रहा जबकि खतरे का निशान 43 फीट पर है। सांगली में भी बाढ़ का पानी घट रहा है और कृष्णा नदी खतरे के निशान से नीचे बह रही है।'
एक अधिकारी ने कहा, बुधवार को सुबह छह बजे सांगली में इरविन पुल पर कृष्णा नदी का जलस्तर 45 फीट के खतरे के निशान से कम, 41.9 फीट था। इससे पहले संभागीय आयुक्त डॉ. दीपक म्हैसेकर ने कहा कि मंगलवार तक पश्चिमी महाराष्ट्र के पांच जिलों सांगली, कोल्हापुर, पुणे, सतारा और सोलापुर में बाढ़ से संबंधित घटनाओं में 49 लोगों की मौत हो चुकी है।